
			След полетите – корени дълбоки

			Когато отворих тази книга, се почувствах като пред вратата на храм. Между страниците й намерих онова, което имах чувството, че съм изгубила. Зададох си въпросите, от които се страхувах, отидох на места, където се стъпва тихо и на пръсти. Пих вода от извора на една богата душевност.

			Книгата на Нели Господинова наистина попи в мен като глътка живот. Една искрена и безхитростна споделеност придава чар и топлота на това нейно слово. А когато срещу нас стои човек, отворил душата си и решен да ни я покаже такава, каквато е – това непременно поражда доверие. 

			Аз повярвах на Нели. Зачетох се. И тръгнах по нейните емоционални лабиринти – от приземяването, през всичките й пътища – та чак до глътката живот, която дава любовта – смела и плаха, изгубена и намерена, греховна и праведна. 

			Вървях с нея и знаех, че пътят е верен. Знаех и усещах, че по този път някъде са най-свидните ни неща, които ние понякога лекомислено подминаваме, докато един ден разберем, че сме ги изгубили. Нели Господинова знае пътя на връщането. Една ненатрапваща се, но дълбока и искрена лична философия я води отгоре надолу и от достигнатото днес към началото на житейския старт. И това завръщане, премерено през нейната ценностна система, се превръща в един духовен растеж. Това се казва връщане, но всъщност е истинският път към достигането на духовна съхраненост.

			Със завидна деликатност и в същото време с ясна етична позиция, Нели задава въпроси, които парят, които тежат, които пълнят безсънните ни нощи. Като тихо пристъпване на пръсти в деликатния духовен мир на човека са нейните риторични въпроси:

			А може би сезоните се сменят.

			А може би животът си отива.

			А може би умираме по-лесно,

			когато съвестта не ни убива.

			                                  / „Може би”/

			Началото на приземяването. Началото на преосмислянето. Началото на трудното търсене и намиране на истините:

			И може би разлюбваме по-бурно,

			когато любовта ни е утеха...

			                                      / „Може би”/

			Оттук тръгнах със стиховете на Нели Господинова. И когато видях откровението:

			Аз няма да те уча да летиш,

			от страх да не пропаднеш посред полет

			                                          / „Аз няма да те уча да летиш”/

			Тогава вече знаех, че мога спокойно да й се доверя и да тръгна с нейната поезия по пътя на дългото и трудно приземяване. След полет съприкосновението със земята е болезнено и от тази болка се ражда мъдрост. И аз я открих в тази поезия:

			Добре е, че ме върна на земята.

			Май прекалено много се увлякох.

			Дори облякох ризата с крилата.

			След думите ти просто я съблякох.

			                                             / „Гола”/

			Приземяване при себе си, при болката, при разочарованието и при наученото от тях. Приземяване при земята – родната. Почувствах се у дома, когато стигнах в родната Добруджа на Нели Господинова.Тук ухае на спомен за  дом, за уют, ухае на жито и на слънце – ту изпепеляващо, ту благодатно и щедро. Аромат на хляб и на огнище. И на любов. 

			Гостоприемен, щедър и отворен е емоционалният свят на Нели Господинова. Който пристъпи в него – чувства се на топло, на сигурно и знае, че няма да бъде подведен. Тук има и обич, и отворена врата, и място за чуждата радост и болка. И всичко това, е събрано като едно огнище – протягаш ръка над въглените – и вече си сякаш у дома – с така нужното ни усещане за духовна приютеност. Усещане за хармония, равновесие и фина етичност топлят  душата на всеки, който попътува по редовете на тази поезия.

			И аз пътувах. И пак ще се върна тук. 

			Страниците на тази книга са като вратата на дом, в който никога не е загасвало огнището. Отворете ги и ще се стоплите.

			                                                           

			                                                                  Галена Воротинцева

			Може би

			А може би сезоните се сменят.

			А може би животът си отива.

			А може би умираме по-лесно,

			когато съвестта не ни убива.

			 

			И може би обичаме по-трудно.

			Годините вървят полека-лека...

			И може би разлюбваме по-бурно,

			когато любовта ни е утеха...

			 

			И може би копнеем да сме смели,

			а търсим топлина във самотата.

			И може би в реалните предели -

			самотни сме родени  на земята.

			 

			И може би, направени от глина,

			бог със ръце и със любов ни мачка.

			Душите ни преточва като вино,

			завърта колелото неочаквано...

			А може би по стъпките си крачим

			и минали животи ни изпиват.

			За себе си любов поне да значим,

			посоките, когато ни убиват...

			 

			А може би с ръка ще махнем леко

			и просто като есен ще отминем.

			А хоризонтът е така далеко...

			Душите си поне да не подминем.

		

	
		
			Аз няма да те уча 

		

	
		
			да летиш

			Аз няма да те уча да летиш,

			от страх да не пропаднеш посред полет.

			Очите ми понякога те молят,

			в зениците ми тайничко искриш.

			 

			 А думите са култ и гол фетиш.

			 – Не ме прегръщай с тях! – едва изричам. 

			Обичай ме със вятър неприличен,

			събличам с  думи облаците, виж!..

			 

			Но драмата е стара с нов афиш –

			с крила на чужди в този  ден  неделен.

			И с птичи мисли в утрото летиш...

			 

			А вярвах, че си моят миг последен.

			Не те убивам. Залезно кървиш

			във себе си със такт неравноделен...

		

	
		
			Гола

			Добре е, че ме върна на земята.

			Май прекалено много се увлякох.

			Дори облякох ризата с крилата.

			След думите ти просто я съблякох.

			 

			Не бях я вадила от много време –

			молците са надупчили тафтата,

			поскъсана е, дявол да го вземе,

			и малко са опадали перата...

			 

			Сега съм гола. Ще пера и гладя.

			Ще кърпя, ще лепя и ще колосвам.

			А ризата си честичко ще вадя –

			живота си във полети износвам.

		

	
		
			Безлетежно

			Колко лесно летим. В свободата

			има нещо красиво и жадно!

			Но се трупат на плещите бавно

			мисълта, съвестта и вината.

			 

			И тежат. Като конски самари,

			накачулили крехки гърбини.

			Не за ден, не за два, а години

			приземяваме полети стари.

			 

			Но дали, щом се спрем безлетежно,

			ще е край необмислен и бреме?

			Ще смутим ли смъртта неизбежна? 

			 

			И след нищото, с мисли ранени,

			да обичаме все още нежно 

			като хора...  Кога ще е време?

		

	
		
			Знаеш колко

			Днес кафето горчи... А по погледа кисел

			самотата личи, а денят е без смисъл.

			И макар че е топло и пари езика,

			ти се иска наивно в тишината да викаш.

			 

			Тишината кънти и без думи се кара.

			Тишината дрънчи като стара китара.

			И те връща назад сред луни разпилени,

			в споделено небе и море до колене.

			 

			Но кафето горчи като присмех себичен,

			а над чашата – ти и денят необичан.

			Тишина като миг! Тишина като болка!

			Тишина като вик! И горчи… Знаеш колко!

		

	
		
			Егоистично

			Стръмен зид. Стъпала. Единична пътека.

			В коридор от условности пътят полека

			крета. Тъмно небе. Ни луна, ни звезди -

			само собствени, здрави, дебели стени.

			 

			Безболезнен придатък спира бури и студ.

			Сякаш сянката своя с непосилния труд

			си вградил във темели... Там зад тези стени

			като с конски капаци, щом не виждаш - си ти.

			 

			Ден след ден. Изолатор. Съвестта не боде.

			После втори и трети, а животът тече.

			Ей така, неусетно, във уют от добри

			мотивирани мисли и завързани дни...

			 

			Стръмен зид. Стъпала. Приземяват небето.

			И затварят слънца. И убиват полека.

			И пътеката, скрита в реки и води,

			благославя  вградената сянка в стени.

			 

			И прибраните стари мечти в гардероба, 

			и последната истинска  смислена злоба...

			Със багаж от  прибраното вкъщи небе

			хрипа тихо, вградено, което не бе...

		

	
		
			Мъртва

			
Тихо плаче нощта,
самотата в дома приютила.
Тихо стене за ласка,
крака до корема си свила.
Тихо гледа в пространството
празно, самотно и сухо -
и звездите гаси,
и небето е толкова глухо.
Тихо скърца със зъби
и гони съня с тишината...
После идва денят 
и в мълчание гасне луната.

			Тихо, тихо, на пръсти
потъва в безмълвна позлата
и в ръцете на слънцето
мъртва гори тишината.

		

	
		
			Синтаксис

			Поставихме  точка

			пред изречението.

			В минало свършено време

			е някак по-лесно

			да се гледа напред.

			Синтаксисът ни умори до синьо.

			Междуметията отлетяха

			като неканени птици.

			Няма подлог…

			А приложенията са вече ненужни…

			Допълненията  – безпредметни…

			Определенията – опасни.

			Само сказуемите

			още се лутат между запетаите

			заедно с усещането за контекста.

			 

			Ще сложа ново заглавие.

			В прав словоред.

			С възвратен глагол.

			Без сложни подчинени.

			Без въпросителни частици.

			С две главни части.

			И без точки -

			„Денят се смее”.

		

	
		
			Лица

			Покажи ми лицето си! 

			Своето истинско –

			не онова за пред хората...

			Търкулни ми обратната своя страна,

			скрита тихо в света на умората.

			 

			Покажи ми! 

			Лицето си диря сама.

			Като в приказки стари и слепи

			Бог раздал ни е своите божи лица -

			има дяволски, има и свèти...

			 

			С лик - безлични, 

			красиви, отчаяни, зли -

			бродят заедно в нощната доба,

			в непрогледната божия стара мъгла

			за ръка, като истински хора...

			  

			Имаш име за делник,

			за грях и за дом

			и едно от ония за вграждане -

			две лица за света, за любов и за взлом.

			И различно лице след прераждане...

			Прелисти като книга

			стоте си лица –

			най-красивите, грозни и страшни...

			да ги видя открити – във страх и тъга -

			съвършени, неверни, опасни...

			 

			И тогава ще спра. 

			Ще приседна в нощта.

			Днес лицето си няма да крия.

			Ще налея в две шепи с устни вода. 

			И очите ти с тях ще измия.

		

	
		
			Идея

			Тя до него за малко поспря. И понечи дори да приседне.

			После смело подаде ръка и ръцете му нежно погледна.

			Шепа дребни трохи бе събрал от последната късна трапеза.

			Как ги стискаше –  хляба пилял. Бе очаквал... А друго излезе.

			 

			Тя видя как копае света и трохите сади да поникнат

			във онази дълбока следа, дето с бурена даже не свикна.

			После сбра в двете шепи потта да полее посятото скрито

			 и прошепна магични слова под небето от болка превито.

			 

			Сви се тя. Гребна в шепи вода и подаде му глътка надежда.

			Той обаче дори не видя обичта как през тях се процежда.

			Здраво стискаше свойта тъга и последния спомен за нея.

			Не отпи нито капка вода. Обичта беше само идея...

		

	
		
			Коледни мисли

			Светят сребърни нишки в косите ти леко разрошени.

			Като мъдър приятел останал е ланшният сняг.

			А годините тичат към нас със мечти захаросани,

			в малка снежна шейна, неуморно и в делничен бяг.

			 

			Няма път, само шир – уморени отпускат юздите,

			наранени от думи на прага – ръце и очи.

			А шейната не спира – по старите релси извити

			без да искаш дори – все по-лудо лети ли, лети...

			 

			Все по-страшно по нишката тънка опъва отвесът –

			по инерция, сякаш се вее в безкрилия ад,

			надпреварват се чувства и някъде в мене се смесват.

			И летят все нагоре, нагоре... с еленския впряг.

			 

			А от там, сякаш днес, падат истински звездни плеяди.

			Топъл пушек се рее задъхан в студената нощ.

			И от толкова прах, от звезди и луни чак присяда,

			а при падане много по-пълен е празният кош.

			Сняг вали. Тишина. Трупа жадно стърчащи комини –

			ненаситни и алчни, протягат нагоре снага.

			Стар вълшебен декор – побеляла е тази година .

			И, помъкнал надежди от сняг, тихо пада светът.

			 

			Днес забравяме сякаш за всички житейски уроци.

			Като малки деца се търкаляме в мокрия сняг.

			И макар, че белеят в косите ни стари пороци, 

			да живеем неистово искаме с нощния мрак.

			 В „тиха нощ, свята нощ”, като делничен сън сред звездите,

			пак за чудо жадува светът. И предколедно бди.

			Колко много чувалът тежи – там са скрити мечтите.

			Там, при ланшния сняг навалял, пак валим - аз и ти..

		

	
		
			Дяволски флирт

			 

			Хайде, Дяволе, сядай! Дано не е слаба ракията.

			Да. Наливай! Не питай. И смело си сипвай в чинията!

			Колко малко ни трябва - едно оцеляло пристрастие...

			После адски надежди. Ех, няма го пълното щастие.

			Не. Горещо е.Чакай! В мезето май ровиш отнесено,

			а е дяволски вкусно, да знаеш, това твое печено.

			Зная, майстор си с огъня – колко катран си забъркал.

			Колко хора с ракия и черен хайвер си объркал...

			Да, да! Чух те добре и разбирам какво ми предлагаш.

			С тези мъжки ръце съвестта ми дори изкушаваш.

			Тези дяволски бицепси знаеш ли колко са адски?

			И след две-три ракии рогата ти... много са сладки!

			Да! Разбирам! Кажи! Съвестта ми не е първа младост.

			Доста често я ползвам. За нея предлагаш  ми радост?

			Нощем просто ще спя и ще мога дори да сънувам.

			А оназ – съвестта –  за какво ми е, викаш. Не струва!

			Но желаеш в комплект - съвестта ми, душата, сърцето.

			Три в едно искат в ада. Коктейли. Така е прието?

			Ако тръгна със теб и продам съвестта си модерно,

			ще получа в казана и спа процедури навярно.

			Хайде, без антураж. Тръгвам право към голите истини.

			Съвестта е багаж. А сърцето –  от Бог недомислено.

			Но душата ми, знаеш ли, в ада не може да литне

			с  изгорели криле. И с катрана ти няма да свикне.

			Сипвай, Дяволе, хайде! Добра е. Добра е ракията.

			Но душата ми някак не може да влезе в кесията.

			Тези дяволски бицепси колко добре ме прегръщат.

			И към старата съвест ме връщат, ме връщат, ме връщат...

		

	
		
			Рогатата

			Не си отивай, дяволе, постой.

			За миг да те погледам още малко.

			Рога ти сложих... Явно съм за бой.

			Отиват ти обаче! Колко жалко...

			Не си отивай, дяволе, недей! -

			Постой да те обичам както мога,

			дори да си по-черен от злодей

			и по-горещ от ада и от бога...

			Дори да си по-честен от лъжа,

			по-опашат, по-черен, ненормален...

			Постой със мене просто ей така –

			днес поводът е пъклено-реален:

			Днес поводът е дяволски красив

			и мисълтта ми, малко опашата,

			усмихва се. А ти си тъй щастлив.

			Прочетох го в очите ти с душата.

			Да. Имам още мъничко душа.

			Остави  ми я, точно на раздяла.

			Надяваше се май да те спася

			вселя ли се пак в тебе оцеляла 

			И нищо, че ръцете си измих –

			със теб съм аз. И ти със мен – в отплата.

			Във твоя ад горя от онзи миг,

			щом с дявол дръзнах да спася земята.

		

	
		
			Приказка

			 

			Остана пепелище от жарта,

			все още топло като брачно ложе,

			а в него, с овъглена самота,

			дървесен ствол отломки бе положил...

			 

			Светулките угасваха в нощта,

			огнището умираше студено

			в една последна шепа топлота, 

			но вятърът я пръсна озверено.

			 

			И в облаци от пепел и печал,

			сред мрачна недотляла безконечност

			добрият вятър беше разгорял

			последната искрица нечовечност.

			 

			Тя тихо заприпука и с тъга

			ръцете си към дънера протегна,

			а пръстите ú станаха крила -

			живота му прегърна за последно.

			 

			Коравата му плът се покори,

			суровата му гордост се пречупи,

			залюшка се от жарките вълни

			с горещи слънчогледи се прихлупи...

			 

			И погна най-безмилостно света,

			и лумна във пожари и огнища -

			горещ и див, заченат в пепелта,

			живота до последно да разнищи.

		

	
		
			По пътя...

			Очи

			
Аз всъщност не тръгвам.

			Очите ти търся с очи.

			И щом ги намеря,

			навярно ще спре да горчи.

			 

			Но днес още бродя  –

			на билото няма покой.

			Дали ще те срещна

			в поредния мъртъв завой?..

			 

			Отново замръквам,

			но стоплям живота с ръце.

			Днес маската смъквам –

			остана ми глътка небе.

		

	
		
			Без посоки

			Боси стъпки тичат по брега,

			някъде във синьото се спират.

			Облаци се реят над света -

			този залез с крясъци умира... 

			Шушне като вятърна следа

			твоята усмивка с дъх на лято,

			мокри капки дирят любовта

			в мидени черупки като злато...

			Може би си слънце спряло в стих,

			в цветен залез, късно закопняло...

			Може би животът е красив...

			Може би и времето е спряло...

			В боси стъпки, парещи в деня,

			в залези  и изгреви дълбоки...

			Няма вече стъпки към дома -

			времето е слънце без посоки...

		

	
		
			Миражи

			В живота има много върхове.

			Не можеш да се изкачиш на всички,

			но стигнеш ли до връх един поне,

			попитай се дали е всъщност истински.

			Но горе често губим своя път –

			заблудата ни срива в долините.

			Пропадаме, а после - сякаш смърт.

			А как боли ужасно в низините!

			Препъват ни идеи, не скали.

			По върховете мамят ни миражи

			и крачката до тези висини

			изглежда невъзможна, сякаш лазиш...

			Но по-добре е да умре мираж

			отколкото да минеш върху всичко,

			убит от онзи луд и зъл кураж – 

			да стъпчеш цвете и да паднеш ничком.

			Накрая...  Ако гледаш от върха,

			прегазил по пътеките цветята,

			опиянен от своя път в деня -

			спомни си, че животът ти е кратък.

			Там в птичия си полет, вдъхновен,

			най-близкото отгоре се смалява,

			светът под теб, в прашинка запленен,

			е тъй далеч... Не те ли заболява?

			 

		

	
		
			Понякога

			Понякога те търся само с мисъл.

			Понякога се скитам обосяла...

			Безпътиците ми посяват смисъл,

			а после го събират и раздават.

			 

			Понякога те търся само с длани.

			Погаленото утро спи  щастливо

			заровено в зарасналите рани.

			А тихото е толкова красиво.

			 

			Понякога те търся и те чакам

			и в тихото, и в смисъла, и в здрача...

			Понякога след полета се спирам -

			към теб по пътя просто крача, крача...

		

	
		
			Антитези

			Срутване. Мисъл. Ням кръстопът.

			Път без посока. Посока без път.

			Истина. Хаос. Ред и лъжа.

			Сблъсък. Издигане. Прах над света.

			Обич. Омраза. Двете лица -

			черно и бяло. Полет в нощта.

			Слепи очи и големи крила.

			Нощ със звезди. После синя луна.

			Отлив и прилив. Смърт и живот.

			Крачка нагоре. Човек. После Бог...

			Блянове... Обич. Просто мечта...

			Мисъл космическа... Долу! В калта.

			Крачка назад след посока без път.

			Дъжд. Ветрове. Катаклизми. Светът...

		

	
		
			По пътя

			Прегръщам в спомен днешните руини -  

			те още дишат живи из пръстта. 

			Погребани са хиляди години

			там, в лоното на моятa земя.

			И всяка мисъл в приказка се сплита.

			Угасва тихо нощната тъма.

			A времето изгубено отлита

			пак в себе си, навявайки тъга.

			"И все по тèля" - знам, ще се завръщам.

			Там, в Добруджа е моето сърце.

			Нали небето никога не свършва,

			ръцете щом превръщаме в криле.

			Мълчаната вода загребвам в шепи.

			Защо сега е този вълчи вой?

			Наричам тихо мислите нелепи 

			да сеят лято, даже и в порой.

			Прелиствам спомен с шепота на баба -

			в сълзата ми щом той се събере.

			Последна глътка. Пътят е награда.

			А моят корен още ме зове.

		

	
		
			Небе

			Снежна илюзия

			Бяла илюзия леко се рее,

			Тихичко облаци тъжни люлее -

			Лепне по къщите, трупа снега -

			зимна илюзия с бели крила.

			 

			Скършени пръсти, наведени клони -

			как наваля и тъгата прогони.

			Снежни миражи с нежна душа.

			Тази илюзия – как натежа!..

		

	
		
			Рани

			 

			По иглените пръсти навалял,

			снегът със хладна ласка те обвива,

			забил без милост своя бял кинжал,

			животът тъжно с преспи препокрива...

			 

			Там пътят ти се скрива под снега –

			посоките се сбират като длани.

			Дъхът ги топли... топли ги  в студа...

			снежинките те гледат замечтани.

			 

			Но погледът не вижда онова,

			което не блести в студа с кристали –

			различното, човешкото – това...

			останалите след снежеца  рани...

		

	
		
			Ледено адажио

			Полòжи в оределите му клони

			мъх снежен от далечни небеса,

			в краката му снежинки милиони

			и хиляди неземни чудеса.

			Целуна го с дъха на древна жрица,

			а корените луди обузда,

			смрази ги като ледена кралица,

			духа му върза с трèпети в нощта...

			 

			И бòриките – груби мъжки длани –

			изви със снежно-вятърни крила.

			А после лед в дълбоките му рани

			посипа. Беше истинска жена.

			 

			Зашушна нежно думи белоснежни 

			и тихи като сутрешна мъгла,

			искрящи като камъчета ледни,

			убити от горещата мъзга...

			 

			А той обикна всичките си рани

			и тази дива зимна красота,

			и топлеше го сякаш любовта им,

			когато я желаеше в  нощта...

			 

			И после там, по иглените пръсти,

			порастваха от корена крила,

			и тръгваха в гръдта му луди страсти

			през буци пръст от ледната земя.

			 

			И вместо да умре в студенината,

			от нея изгради дебел покров,

			захлупи борът зимно тишината...

			не смърт – намери своя благослов.

		

	
		
			Предпролетно

			Прегърбени дървета – сняг без време

			Тежат плещите, дявол да го вземе!

			От адския ти студ е наваляло

			и бялото до болка е преляло.

			 

			Снегът последен скърца по земята.

			И сякаш тегли струни в белотата.

			Просвирват сухи, ледени камшици

			по мокрите ти, блеснали ресници.

			 

			Предпролетно вилнее люта зима.

			по-хищна от любовница ранима.

			Следи от хапещ дъх в студа коварен –

			целуват ме, последно на прощаване

			 

		

	
		
			Бялата лястовица

			Дали си моя пролет закъсняла,

			от лястовичи полети орисана?

			Сред ятото от черни – просто бяла –

			не приказна, а само недописана.

			 

			Дали защото всъщност си различна

			и отдалече си личиш в небето,

			изглеждаш необична, малка птичко –

			а си родена в полет от сърцето.

			 

			Дали защото плахите надежди

			по жицата ни теглят непривично,

			наметнем ли си белите одежди –

			в чернилката ни виждат вече всички.

			 

			Дали от суеверие сме други,

			а белите, различните – ни плашат,

			убиваме ги с истински куршуми,

			когато прекалено много значат.

		

	
		
			Пролет

			Поразроши коси топло слънце сред облаци боси.

			И проби със очи всички облачни, бели въпроси.

			Бледи, топли лъчи поразлистиха леко тъгата

			и снегът се стопи – рукна бяла надежда в земята.

			 

			А след нея и аз, след смъртта на снега, по следите...

			Напои ме вода. Леко галят ме топли лъчите.

			И какво, че светът пак със кален порой ме залива?

			Днес вървя  с лекота към живота изцапан – щастлива.

		

	
		
			Акварел

			Сини облаци. Сини крила.

			Синя птица изпърха  в небето.

			Малко синя тъга полетя

			и без време се стече в морето.

			 

			Синева, синева, синева...

			Хоризонтът във шепа се свива

			и последната синя луна,

			наранена от студ, си отива.

			 

			И  последните сини петна

			избледняват след тебе в безкрая –

			със синчеца надигат глава

			към последните ангели в рая.

			 

			После падат отгоре и с гръм –

			като мълнии в синьото бягат.

			Вцепенена от синия сън,

			самотата в нощта се пресяга

			 

			и се спуска по сини вълни,

			и се влива във сини пътеки.

			В сини облаци после вали

			и измива следите навеки.

		

	
		
			Серенада

			Тъжен, вятърът не спи. Скита по полето сам.

			Гони вятърни следи. Веят спомени оттам.

			В своя плащ от самота свири с флейта – закопнял –

			да достигне с песента хоризонта посветлял.

			 

			Вие клони и звъни. Свети кръглата луна.

			Пеят шумки  и треви – серенада във нощта.

			Тихо свири. На шега. Рони есенни листа.

			Гола крачи есента. Вятърна е любовта.

		

	
		
			Хищно слънце

			 

			Езиците му жадно обгориха

			последната житейска тъмнина –

			и падналата синя тишина,

			прегърнаха зловещо и изпиха...

			 

			В короните дървесни после тихо

			приседнаха на божии ята –

			и в корена на земната снага

			пролазиха по змийски и се свиха...

			 

			а слънчевите устни се забиха

			в настъпилата горска тишина,

			увиснала по изгревните щрихи,

			 

			преди с вика на похотна жена

			зората като кучка да извика

			усмихнатото синьо на деня...

			      

		

	
		
			Градушка

			Беше ден като всички, но слънцето пак прегоря

			и съвсем онемяло небето от сън се събуди.

			Беше ден за молитва и нужна бе капка вода

			да замеси узрялото време на тежки самуни.

			Но животът е сложен. Земята е зейнала паст.

			И не иде вода, и е суха небесната  пазва.

			Бие тъпанът горе – простенва гръмовно без глас,

			няма дъжд – все не иде. И жега пълзи на талази.

			И последният взор е отправен към Бог за добро,

			но присяда молитвено в жадните погледи спрели.

			А под тежкия изгрев е луднало диво хоро

			от разплетени ризи и дрипави бели къдели.

			И денят само в миг, извисил към небето ръце,

			на парчета разчупва последната хорска омраза,

			падат тежки парчета... Градушка... Не иска да спре –

			беше ден като всички, а зейна на рани проказа.

			Няма прошка, ни дар, дето Бог милостиво да спрат –

			там, сред ледени късове пърха живота отчаяно

			и прегръща с криле тишината на своята смърт.

			Беше ден за молебен –  живот. И за всичко останало...

			Беше ден като всички. Сега тишината е ад

			и умира в студа пеперудата с бялата пазва.

			И навярно животът в смъртта не ни връща назад –

			просто само така  Бог умее с любов да наказва...

		

	
		
			Корени

			Ризи на чардака

			Май не донизах дните на гердани

			и не накичих крехката си шия,

			не ги избелих на платна тъкани,

			не ги изнесох като сред чаршия.

			 

			Не проснах нищо вънка на чардака -

			да се ветрее, погледа да вдига.

			Над празните си делви не заплаках.

			На хората все нещо им нестига.

			 

			И даже недовезаната риза

			заключих със последните мъниста,

			във раклата на баба ми с чеиза

			под девет ката – да остане чиста.

			 

			И скрих последно бялата си пазва

			зад девет катинара преди време.

			а кой каквото ще да си приказва –

			животът ми остана  вътре в мене.

			 

			Сега го диря, май пустòсах ключа –

			душата ми остана да се моли.

			Как времето отново да отключа

			и да науча  костите си  голи

			 

			да се белеят вънка на мегдана,

			да се ветреят ризи на чардака.

			И ябълката, сто лета небрана,

			да доузрее – с някой да дочакам.

			 

		

	
		
			С(помен)  

			Отиде си. A аз не носех черно.

			Тогава сякаш в себе си скърбях.

			И цветната ми дреха бе неверна –

			аз след смъртта ти още млада бях.

			Пред хората скръбта ми се пречупи 

			но в мислите ми и до днес си ти,

			преливам с вино сякаш слабостта си,

			а кръста ти от виното кърви.

			Такава съм. Задушница не тача -

			черешите на живите ще дам,

			но нощем, всъщност, още тихо плача

			и гроба ти сънувам сред бръшлян,

			завил в зелено сетните надежди,

			очите ти засенчил под покров

			и вързал тишината изпод вежди

			завинаги на кръста ти суров.

			Такава съм. И днес те виждам сякаш,

			как крачиш там, по пътя в утринта.

			И погледът ти още много значи,

			и в спомена за теб е обичта,

			Изминали са толкова години,

			а черното не свалям от гърба.

			Макар, че не със черно ще преминеш

			и в моя сън, и после – през деня.

			Когато те погребвах много млада,

			когато исках толкова неща,

			когато само нощем тихо страдах,

			и мислено забравях за деня.

			Какво да помня с поп и със камбана?

			Аз литургии няма да чета!

			Единствено, което ни остана,

			което свързва мен и теб сега

			са тези недописани куплети,

			и мислите, родени във тъга,

			и сълзите във тъмното пролети.

			Ти пак се връщаш... Въпреки смъртта.

			 

		

	
		
			Корени

			Отиде си баба и дворът заглъхна –
там, в сухата стара трева.
И сякаш без баба навънка пресъхна
и нашата селска чешма.

Черешите бели без време презряха,
окапаха долу в пръстта.
Градините сухи съвсем пожълтяха
и времето просто се спря.

До дама остана сиротна и няма
прастарата круша – черук –
и всичко пропадна в дълбоката яма,
нарочно и сякаш напук.

След баба – и дядо. Замина родата,
а в лозето бурен изби –
ожъна набързо смъртта със косата
щастливите минали дни.

Днес само бръшлянът по къщата скита
и черги зелени тъче.
а тя едва диша, в зелено завита,
с полуоцеляло сърце.


			Навярно така си отива животът
от грубите селски ръце,
които опъват до края хомота
в широкото тъжно поле.


			След време и моите внуци ще пишат:
Отиде си баба, умря.
Столетната круша самотно ще слуша
как с нея родът оцеля.

Но в техния спомен ще текне водата,
коминът ни пак ще преде,
и крушата в двора ще храни – богата –
децата с добри плодове.

		

	
		
			Нощ

			Нощта разстила своята снага,
в косите и са скрити тихи тайни -
щурчета и пшеничена луна,
която сее приказки омайни.

Преливат бавно сенки и следи.
Кирпичената къща се е свила.
Преминали са хиляди луни -
тя хиляди потайности е скрила.

От крушата се носи нощен хлад,

			и в клоните й лунен вятър шушне. 
полепва по листата аромат,
с дъха на мед и тайни неподслушани...

Прелитна бухал, в облака се скри...
Презрялото окапа по земята.
Проблеснаха светулки. Вълк изви.
Излая невестулка под луната...

Но някак тишината ги изпи,
разтвори дълбините си безкрайни,
имането разпръсна на звезди
със мислите си знайни и незнайни...

Щом куполът на тази нощ преля
и мъртвите очите си измиха,
наръсиха живота с красота
и с нощен вик света благословиха.

		

	
		
			Мараня над Добруджа

			Протегна ли ръце към хоризонта

			над синора, над хлебните поля,

			с ухание на макове и мента,

			потъвам в гъста юлска мараня.

			 

			И сякаш няма никаква надежда

			да оцелея тука, сред жарта –

			без дъжд и без дъгата тънковежда

			съм все едно с отрязани крила!

			 

			И чувам как под мене ври земята.

			Да можех със сълзи да заваля,

			да дам живот на семето, засято

			във парещите пазви на пръстта.

			 

			Не чакам жътва и рояк светулки –

			изгарям посред адска мараня. 

			И песен да запея – празна люлка

			е тази моя Добруджа сега.

			Дано да дойде оня, моя вятър,

			и облак с топъл дъжд да донесе –

			ще ви изпратя песен по водата.

			И хляб ще има в тези две ръце.

		

	
		
			Пусия на герана

			Хей, момко!

			В приказките чувам, че те бива

			и никнеш, дето никой те не сее.

			Обувките навярно ти убиват –

			до мен, комай да доближиш не смееш.

			Как гледаш ме с очите на ловеца!

			Как мериш разстояния и криви!

			И целиш се – мишена за стрелеца

			съм явно. Гледам, много май те бива!

			Със менците подрънквам отзарана –

			да ги напиеш само смелост трябва.

			Накрая ти е пътят, не остана –

			не се цели, а китката ми грабвай!

			Какво си мислиш, че е още рано?

			Вода нагазил – жаден ще осъмнеш.

			Софрата ти е къшей хляб от лани –

			каквото си дробил – това ще сърбаш.

			Отколе дебна среща на герана

			да ме напиеш като луд гидия.

			Ех, стана сякаш май каквато стана –

			краката си ще взема да измия,

			че гледането всеки май го знае.

			С очите си поне да се напиеш.

			Дано тогава смелост да добиеш!

			Гончията изобщо се не мае.

			 

		

	
		
			Съмнения

			Маскарад

			Беше приказна нощна дилема,

			беше малка игричка в нощта,

			но съзрях две очи уловени

			само в няколко шепи вода.

			 

			Те ме гледаха тъй примамливо

			и през тях тъй ситнеше дъжда,

			че поисках миража на живо

			да докосна безмълвно с ръка.

			 

			Бързо станах, закичих в косите

			като в гоблен, звезда след звезда,

			две парченца луна във очите,

			над чадъра ми – буйна вода.

			 

			И пристигнах при теб като фея

			от прекрасен задморски парад.

			Ех, да плача или да се смея

			в твоя малък красив маскарад?

		

	
		
			Многоликата

			Отлюспена е лятната ми кожа,

			съблечена във миг на облекчение,

			но чудя се коя сега да сложа,

			за да се впусна в бързо приключение.

			 

			Очите ми се взират в мен самата – 

			навярно огледалото прозира.

			Лика си, недописан в тъмнината,

			дори и да се вглеждам, не съзирам.

			 

			Изгубих се сред тези очертания – 

			съблечена съм всъщност по-красива.

			Но скритото е дяволско ухание, 

			което като мисъл ме обвива.

			 

			А змийската ми същност е награда,

			подритната е в ъгъла на топка 

			и някак безутешно вечер страда,

			когато салагам кожата на котка.

		

	
		
			Съмнения

			Отидохме си. Ей така, без думи,

			изгубени по пътища и в дни.

			Остана само нещо помежду ни,              

			заседнало на гърлото. Боли

			след всяка нощ и всеки делник,

			но няма да разказвам за това –

			със всеки недолюбен понеделник

			животът си отива без следа.

			Виновно и потайно като зима,

			затрупала надеждите в снега,

			отмила всяка мисъл непростимо

			и миналото... сякаш на шега. 

			Поехме. А защо вали, извира?

			Топят се ледовете от дъжда.

			Избира кръстопътища всемира

			с посоките на всяка суета.

			Разказвам, но не искам да те спирам –

			заседнало е нещо и горчи.

			Последните трохи от теб събирам.

			И топло от последните лъчи.

		

	
		
			Сънища

			Забравих вече топлото ти тяло

			и сутрешните мигове на нежност,

			а старото ни брачно одеало

			захвърлено е в раклата небрежно. 

			Във нощите ми пропасти се свличат -

			бедрата ми се свиват отмалели 

			и мислите ми сънища събличат

			пак в утрото с копнежи полудели.

			Целувам само с дъх. Студенината

			по кожата се спуска като хищник.

			Сатенено ме гали във отплата, 

			а дланите ми не докосват нищо.

			 

			Пулсира  полет в нежни акварели...

			Далечна е представата за рая,

			но пръстите ми, блудно закопнели,

			изригват замечтани по безкрая.

		

	
		
			Търси се

			От месеци търся нормален мечок.

			Да! Спешно ми трябва един...

			Зарових се в куп от мечоци - и шок!

			И стана тя огън и дим!

			 

			Мечоци дал бог. В магазина купèн

			от мечешки принцове, ясни.

			Но няма такъв, дето само за мен

			да гали със лапи опасни. 

			 

			Не искам мечок - байрактар на деня,

			обсебен с любови и страсти,

			не търся такъв, дето стиска с ръка

			сърцето си с мисли неясни.

			 

			С костюм, с папионка, ужасно прочут,

			да бърка в медеца си с пръсти,

			мечок – философ, във пантофи обут,

			в леглото, в чаршафите пъстри...

			 

			Аз търся мечок най-нормален, кафяв

			(е може и малко да хърка).

			И с мечешко копче  – макар и корав,

			да може мечокът да мърка.

			 

			Когато го гушкам да грейва от срам,

			да свети дори в тъмнината...

			Ех, може дори да ръмжи, ала с плам,

			когато ме гушка в отплата...

			 

			Та търся... един неподправен мечок,

			безумно устойчив на ласки.

			Услуги по мечешки, бързо и в срок,

			не търся...-  Я! Стана опашка!...

		

	
		
			Приказки за възрастни

			Небето е високо. А аз все тъй се лутам.

			Да го настъпя смело не мога необута,

			но в стъпките му тичам – то страшно ми  приляга

			и много ме обича, но знам, че му дотягам…

			Е, нека е свободно, на воля да живее!

			Да си остане горе! Със друг ще се посмея!

			 

			Ей, слънцето изгрява, красиво и горещо,

			в очите ми се свива, когато го пoсрещам...

			Лъчите си протяга, целува ме набърже,

			но дните окъсяват, не може да ме върже…

			Май аз ще бягам нейде. Задушно взе да става...

			И слънчевите ласки започват да додяват.

			  

			През облаци надничам. Михаля вечно гоня.

			И в облачни одежди ту дъжд, ту сълзи  роня.

			Те бързо изваляват, изпращат ме със тътен.

			По дяволите! Чезнат по пътя си безплътен.

			А после отшумяват със идващия вятър.

			...той времето развява като актьор в театър, 

			 

			а после непослушно косите ми разплита

			и дългите му пръсти събличат без да питат.

			Душата ми е гола, опъната и жива. 

			В ръцете му просвирвам – мелодия красива.

			Но вятърът ми бяга и с песните си  кръшни, 

			заметнал със опашка по пътищата прашни...

			 

			Обича да си кръшка... Не искам и да зная.

			По свирката му няма изобщо да играя –

			Там горе ще поседна... Върхът стърчи в небето.

			Дори високомерно го стърже със нослето 

			и само малко киха, небето му се мръщи...

			Е, нека е сърдито, че аз не съм си вкъщи... 

			 

			Какъв голям и страшен! И колко е студено!

			Върхът ме плаши сякаш – ще сляза на зелено.

			Но подир мене тичат дъжд, слънце, облак, вятър.

			Върха покриха бързо в мъгливия си шатър...

			Ами сега? Не зная! Как долу да се спусна?

			Май идват ми до гуша... не мога да допусна...

			 

			Небето гледа мрачно, навалица е горе.

			Задъхва се ужасно, не иска да говори.

			И сякаш се навежда, гърдите ú притиска..

			Земята пък нахално започва да се киска,

			защото най-обича небето да ревнува –

			тогава то се спуска и страстно я целува.

		

	
		
			Усещане

			Риза на тънко райе -

			двете му длани се смеят.

			С пясъчни мисли снове

			в тъмната нощ суховеят.

			Всъщност навън май вали –

			старите облаци кретат.

			Няколко бегли стрели,

			няколко дълги кафета.

			Няколко порции смях –

			луднали есенни листи

			гонят в последния час

			своя живот преосмислен.

			Риза на тънко райе

			мъжки ухае до мене.

			Твоите топли очи.

			Нямаме, нямаме  време...

		

	
		
			Твоето лунно момиче

			Твоето лунно момиче пристига  на пристана  нощем.

			Гази по лунните щрихи със боси крака.

			Твоето лунно момиче морето обича все още –

			бавно съблича живота си с всяка луна.

			 

			Тиха усмивка, търкулната в нощната доба.

			Гола със прилива, цяла в солена роса.

			Твоето лунно момиче със лунна утроба 

			свети  за тебе  отгоре с добра  светлина.

		

	
		
			Пиеса

			Небето спуска звездния си шатър

			над малкия спектакъл в полунощ.

			Неканени актьори от театъра

			с променящи се роли, са на ход.

			 

			Часовникът разрязва тишината

			и приказно завърта се назад -

			от тиквата търкулва се луната,

			от лампата духът се втурва млад.

			 

			Танцуват тъй безмълвно, като листи

			изгубени в небето и нощта,

			и сякаш от горещите им устни

			се чува да нашепва есента.

			 

			Навярно любовта е отговорна –

			банален и изтъркан режисьор

			поставя пак пиеса старомодна 

			без мизансцен и с остарял суфльор.

			 

			И всъщност там, сред звездните декори,

			не свършва тази приказка в нощта

			с учудващо повтарящи се роли

			и хиляди дубльори по света.

			 

			Небето гледа нашата пиеса.

			Звездите се усмихват в полунощ.

			Целуваш ме. Целувам те. Завеса.

			А краят? Краят никак не е лош.

		

	
		
			Лека нощ

			Леко се спуска сънят над земята,

			сякаш прегръща с усмивка нощта,

			сгушена в сенките, тъжна и плаха –

			някак притихнала, някак сама.

			Будна е още. Изгряват звездите.

			Пеят щурчета, свети луна.

			Бавно се плъзга сънят над липите

			в своята пясъчна бледа шейна.

			Сякаш прихлупва със длани очите.

			Нежно целува луната с уста. 

			С плаща си тъмен завива звездите.

			С лека прозявка заспива нощта.

			Диша съвсем равномерно земята.

			Май че сънува, отмята ръка..

			Бавно съблича сънят тъмнината,

			в сънища цветни облича нощта.

		

	
		
			В полунощ

			 По чешкия кристал следи от устни се сливат сякаш с твоята усмивка. И може би, защото се оглеждат в искрящата на дъното извивка, оставена от вчерашното вино, по-сухо от пресъхналото гърло на Старата съсухрена година - там масата се слива и с картината от вчерашните коледни ухания на бòрики, на свещи и на ябълки...

			Пристъпва плахо Новата година. Часовникът брои последни мисли. Последни думи слива в пожелания - в последните танцуващи пътеки на твоето мъжествено ухание и с устните на времето ни слети. Изтръгват песен нежните ти палци и чешкият кристал звъни хорално със мислите за следващото утре. Във този звън каретите са тикви, които чакат нашите желания... 

			А в този звън споделят свои мисли последните ни искрени признания. Камбанено заглъхват в полунощ и сливат сякаш божите страдания във бъдното на идващата зима със чаша мъдрост като тежко вино, оставено от старата на скрина и с утрото на Новата Година...

		

	
		
			Глътка живот

			Шепа вода

			Тази стомна е стара и пълна с отминали дни.

			И тежи във ръцете ми. Носих я много години. 

			В тази стомна очукана, всъщност водата горчи, 

			а сълзите разяждат с годините някак си глината.

			 

			Аз не знаех това. Но я носех и в жега и в студ.

			Беше тежка вода за жътварски уста зажадняла.

			В нея стръкче трева бе покълнало някак на пук

			Аз я носех по пътя. Но в жегата беше преляла.

			 

			Не олекна сама. Някой хвана ръката ми сам.

			И отпи от товара, а Господ валя от небето. 

			Просто шепа вода, от която не исках да дам -

			стана глътка живот и съдба във единствена шепа..

		

	
		
			Кръщение

			Не беше вече празник. Притъмня.

			Софрата, разделена  като пита,

			набързо някой скришом май прибра,

			раздигна, без дори  да  ме попита.

			Дори не гледах. Никак не ламтях.

			Не виждах смисъл. Дявол да го вземе! 

			По миналото някак си копнях, 

			но кланях се на идоли големи.

			А всеки идол има свой аршин

			и всеки своя истина въздава, 

			и огънят гори, но не без дим –

			накрая някой някого предава.

			Така осъмнах  там, на  край света –

			уж всичките посоки бяха ясни,

			уж имаше го пътя към дома,

			а връзваше ме пъпна връв натясно.

			А после имах път и нямах път.

			По друмища и по баири шарих,

			а слънцето ме следваше във гръб

			и в нощите ми сееше пожари.

			В мен нещо неусетно изгоря,

			и нещо сякаш тайно си отиде,

			и върна ме от там, от край света,

			до синора на мамините ниви.

			И тъй се случи, плаках сам сама,

			пред мама – не за  друг и чужда пита –

			за себе си, живота и смъртта,

			за моя син, за времето изтрито.

			Сега съм стара като шепа пръст,

			изсъхнала от пепел и от жажда,

			а в нивата на мама, с божи кръст,

			животът някак взе да се възражда.

			И Бог дари ме с чужда топлина –

			очите ми изми със дъжд и с вино.

			Отпих на глътки божа светлина

			и кръстих се със християнско име.

		

	
		
			Бели ангели

			Закъснели очи с неми погледи махат за път,

			а сърцето изстинало, свива света  като кукла.

			Закъснели ръце се докосват. Не плаче дъждът -

			само облаци свъсени сбира на пристан и хуква...

			Закъснели  мечти си отиват от пристана с  гръм.

			Като срутени сламени покриви в жълти одежди.

			А душите се срещат в камбанен, непразничен звън -

			днес погребваме само  последната наша надежда.

			Закъснели слова неизречени стискат гръдта

			и под сенките тайнствено стъпки последно притичват.

			И под тях, спряло времето, плахо прегръща смъртта

			и страха да докосва живота и пак да обича.

			В закъсняла целувка днес тихо се спуска денят

			и докосва до свещите в църквата устните бледи,

			и очите склопени в последния час на нощта,

			и ръцете ти восъчни, стискащи в шепи победи.

			 

			Закъснях да те стигна. А пътят ми в храма се спря

			за молитва с последната скръбна утеха, на пръсти.

			И се моля. Макар че сме  смъртни - небето сега

			с бели ангели само да слезе. Света да прекръсти.

		

	
		
			Този мъж

			Този мъж, дето знам, е разсипано тежко брашно,

			зряло в черната угар до синора в крайната нива – 

			овършано по пладне с копита на бели коне

			и отвеяно с вятъра, дето в небето възлиза.

			 

			Този мъж, дето знам, е замесен от друго тесто.

			Той е тежка молитва, изричана нощем безмълвно.

			Той е зрънце любов във отлюспена шепа добро,

			преди изгрев посято с росата отгоре на хълма.

			 

			Този мъж, дето знам, е напукана хлебна кора.

			Той небето издига - да вдиша земята  свободно!

			Този мъж, дето знам, се замесва с любов от жена

			и към чуждия хляб не посяга със пръсти греховно.

			 

			Този мъж е горещ. Той ухае на  прясно сено.

			Той е силен и нежен, сълзите дори да го стягат.

			Този мъж е криле. Той е покрив от бяло платно.

			Той е глътка живот. И да бъде живот му приляга.

		

	
		
			Коне

			Моят дом не е крепост – той няма дебели стени. 

			Нямам чул и седло, а сърцето ми скита на воля.

			Не обичам да търся във другите свойте вини.

			Оправдания също и само на Господ се моля.

			 

			Имам син  и звезди. И луна да ми свети в нощта.

			Имам вятър  в небето и грива от стара коприва,

			и коне чернолики – последен табун сред ръжта –  

			имам прежда от баба и нишката още е жива.

			 

			А животът остава завинаги  част от степта - 

			той не бяга по пътища –  в нивите тича напето,

			от браздата пшеничена пие на глътки дъжда,

			а след туй утолено целува на пръсти небето.

			 

			Аз не зная защо всяка нишка ме връща назад,

			към полето широко и синора прашен край пътя –

			все ме дърпат назад диви корени, тръни и мак -

			към небето що диря не знае и в нивите стъпва. 

			 

			Някой ден ще умра и от мен ще остане прахта.

			Нея вятърът лудо ще вее сред гриви незнайни.

			Ще се сплита във корени, тихо ще плаче с дъжда,

			а животът ще тича след мене с табуна безкрайно.

		

	
		
			Глътка живот

			Две лозници пред къщата в двора забравен,

			вкоренили небето на своята младост,

			пъплят ядно нагоре… Животът протяжен

			носи в сетната плът най-жестоката сладост.

			 

			Жадно старите корени сплели до бяло –

			от живота съсухрени, дрипави пръсти – 

			стискат земната плът, пият нейното тяло,

			връзват с жилава връв оцелялото вкъщи.

			 

			А в несретните глътки наливат с тревога

			от зърната на старото тягостно време,

			от земята напукана, с бръчки до гроба,

			най-големите гроздове сладостно бреме.

			 

			Тихо шушнат лозниците с есенни длани

			на асмата с ластуни, любовно събрани,

			и в последната късно узряла прокоба,

			пълнят гроздове черни за черните врани.

			 

			Две лозници на двора, забравен от Бога,

			в буренясали шепи събират небето -

			пият жадно на лакоми глътки живота,

			миг преди старостта да разпука сърцето.

